ጃፓን ለኢትዮጵያ የልማት እንቅስቃሴ የምታደርገውን ድጋፍ እንደምታጠናክር ጠቅላይ ሚኒስትር ሺንዞ አቤ አረጋገጡ
ጃፓን ለኢትዮጵያ ዘርፈ-ብዙ የልማት እንቅስቃሴ ድጋፏን አጠናክራ እንደምትቀጥል የአገሪቱ ጠቅላይ ሚኒስትር ሺንዞ አቤ ትናንት ገለጹ፡፡በአፈ ጉባዔ አባዱላ ገመዳ የተመራው የኢትዮጵያ መንግሥት ከፍተኛ የልዑካን ቡድን በጃፓን ጉብኝቱ ከጠቅላይ ሚኒስትር አቤ ጋር በተለያዩ ርዕሰ ጉዳዮች መክሯል፡፡ከአገሪቱ ሁለቱም ምክር ቤቶች ኃላፊዎች ጋርም ተወያይቷል።ጠቅላይ ሚኒስትር አቤ  በዚሁ ወቅት እንዳሉት ኢትዮጵያም እያደረገች ያለውን መጠነ ሰፊ ልማት በሁለንተናዊ  መልኩ ታግዛለች።በዚህም በጃፓን ዓለም አቀፍ የልማት ድርጅት (ጃይካ)ና በዓለም አቀፍ ድርጅቶች በኩል ድጋፏን አጠናክራ እንደምትቀጥል አስታውቀዋል፡፡ኢትዮጵያ በአፍሪካ ቀንድ ሰላምና ጸጥታን ለማራጋገጥ የምታደርገውን  ድጋፍ አድንቀው፣ ጃፓንም በመስኩ ተገቢውን ድጋፍ እንደምታደርግ ገልጸዋል።በቅርቡ በኒው ዮርክ በተካሄደው የተባበሩት መንግስታት ጠቅላላ ጉባዔ ከአቻቸው ጠቅላይ ሚኒስትር ኃይለማርያም ደሳለኝ ጋር በጋራ ግንኙነት ላይ መምከራቸውን ያስታወሱት ሚስተር አቤ፣በቀጣይ የአገሮቹን ሁለንተናዊ ወዳጅነት ለማጠናከር በሁሉም ዘርፎች መንግሥታቸው አስፈላጊውን ክትትልና ድጋፍ ለመስጠት  እንደሚሰራ አመልክተዋል፡፡ኢትዮጵያ እንደ አውሮፓያን አቆጣጠር በ2016 የሚካሄደውን ስድስተኛውን የቶኪዮ ዓለም አቀፍ የልማት ጉባዔ በአፍሪካ (ቲካድ)ለማስተናገድ  በአፈ ጉባዔ አባዱላ በኩል ያቀረበችውን ጥያቄ ግምት ውስጥ እንደሚገባም ጠቁመዋል፡፡በአፍሪካ በአንዳድ አገሮች የተከሰተው የኢቦላ ወረርሽኝ ለመከላከል እገዛ ማድረጓን እንደምትቀጥልም ጠቅላይ ሚኒስትር አቤ አስታውቀዋል፡፡አፈ ጉባዔ አባዱላ  በበኩላቸው ጃፓን ለኢትዮጵያ ልማት እያደረገች ያለችውን ድጋፍ በማጠናከር በተለይም በአምራች  ኢንዱስትሪውን አጠቃላይ የቴክኖሎጂ ሽግግር በመፍጠር ምርታማነትና ቅልጥፍና በማሳደግ የምትረዳበትን በጃይካ በኩል የካይዘን አመራር ፍልስፍናን ተግባራዊ ለማድረግ እየሰጠች ያለችውን ድጋፍ እንድታሳድግ ጠይቀዋል፡፡ኢትዮጵያ በሰላምና በጸጥታ ረገድ እያደረገች ላለችው እንቅስቃሴም ጃፓን  እገዛዋ እንዲቀጥል ለጠቅላይ ሚኒስትር አቤ ጥያቄያቸውን አቅርበዋል።በአንዳንድ የአፍሪካ አገሮች የተከሰተውን የኢቦላ በሽታን ለማጥፋት  እያደረገች ያለውን ድጋፍ እንድታጎለብትም  አፈ ጉባዔ አባዱላ ጠይቀዋል፡፡ከልዑካን ቡድኑ አባላት አንዳንዶቹ  ለኢዜአ ሪፖርተር ቶኪዮ ውስጥ በሰጡት አስተያየት በጃፓን ጉብኝታቸው ያገኟቸው መልካም ተሞክሮዎችን ማግኘታቸው ወደ አገር ሲመለሱ ተግባራዊ ለማድረግ እንደሚረዳቸው ገልጸዋል፡፡በተለይ በአገሪቱ ለሥራ ያላቸውን አመለካከትና የጊዜ አጠቃቀም ባህልን በመጠቀም ለዕድገት አስፈላጊነቱን መረዳታቸውን ገልጸዋል፡፡በተያያዘ ዜና አፈ ጉባዔ አባዱላ  ከጃፓን የላይኛውና የታችኛው ምክር ቤቶች ኃላፊዎች ጋር በጋራ ጉዳዮች ላይ መክረዋል።አፈ ጉባዔ አባዱላ ከጃፓን ምክር ቤት ፕሬዚዳንት ሚስተር ያማዛኪ ማሳኪና የአገሪቱ ፓርላማ አፈ ጉባዔ ቡንሜይ ኢቡኪን በጽህፈት ቤቶቻቸው ተገናኝተው በጋራ ጉዳዮች ላይ መክረዋል።በውይይታቸውም በአገሮቹ መካከል ያለው የህዝብ ለህዝብና የምክር ቤቶቹ ግንኙነት እንዲጠናከር ፍላጎታቸው መሆኑንም ገልጸውላቸዋል።ኃላፊዎቹ በኢትዮጵያ ጉብኝት እንዲያደርጉም ጠይቀዋቸዋል።ተጋባዦቹም ጥሪውን እንደተቀበሉ መግለጻቸውን ኢዜአ ከቶኪዮ የላከው ዘገባ ያመለክታል።